Kriminalmagasinet Station 2 har fundet efterlyst mand med banderelationer. Han vil hjem til Danmark, men risikerer først måneder i pakistansk fængsel

Den 21-årige Hamza Kazmi fra Rødovre har i over fire måneder været på flugt fra de danske myndigheder. Han er i øjeblikket efterlyst internationalt via Interpol i forbindelse med et bandeopgør, men nu har kriminalmagasinet Station 2 fundet Hamza Kazmi i Pakistan, og hans besked er klar. Han ønsker ikke længere at gemme sig.

- Jeg er i Pakistan, fordi jeg har været i livsfare, og jeg har været igennem en del, men nu kunne jeg godt tænke mig at komme tilbage til Danmark, fortæller Hamza Kazmi til Station 2.

Mistede ven i bandekonflikt

Sagen startede om aftenen d. 16. juni i år med en voldsom skudveksling på Peter Bangs Vej på Frederiksberg. Ifølge politiet var det banderne Gremium og Black Jackets, der stødte sammen, og der blev affyret adskillige skud. Flere blev ramt, også Hamza Kazmi. En 23-årig mand, der blev ramt i hovedet, døde nogle timer senere af sine kvæstelser.

Først og fremmest er min ven jo blevet dræbt. Og jeg er også blevet skudt, jeg blev ramt i hånden, og så er jeg blevet forsøgt dræbt ved at blive påkørt af en bil, og det er ikke en særlig rar situation Hamza Kazmi

- Først og fremmest er min ven jo blevet dræbt. Og jeg er også blevet skudt, jeg blev ramt i hånden, og så er jeg blevet forsøgt dræbt ved at blive påkørt af en bil, og det er ikke en særlig rar situation, fortæller han.

Politiet mener, at Hamza Kazmi tog aktiv del i skyderiet den aften og forsøgte at dræbe personer fra den rivaliserende gruppe. Han er sigtet for drabsforsøg og besiddelse af skydevåben med ammunition. Selv afviser Kazmi, at han var en del af opgøret, men over for Station 2 erkender han nu for første gang, at han var på gerningsstedet den pågældende aften.

- Jeg var på det forkerte sted, på det forkerte tidspunkt, og ellers må I tale med min advokat om det, forklarer Hamza Kazmi.

Vil hjem til Danmark

Advokaten hedder Mette Grith Stage, og hun forklarer om sin klients situation:

- Jeg kan oplyse, at min klient nægter sig skyldig i politiets sigtelser, og han vil gerne hjem til Danmark for at melde sig til politiet, så han kan blive renset og bidrage til sagens opklaring, fortæller Mette Grith Stage, og bekræfter samtidig, at Kazmi har en relation til bandemiljøet.

- Og her taler vi Black Jackets ?

- Ja.

Vil ikke i pakistansk fængsel

Problemet for Hamza Kazmi er nu, at han ikke bare kan tage i lufthavnen i Pakistan og flyve hjem til Danmark. Den internationale arrestordre gør, at han først vil blive anholdt af de pakistanske myndigheder, dernæst vil en udleveringssag begynde, alt imens Hamza Kazmi så kan sidde i flere måneder og vente i et pakistansk fængsel på at komme hjem.

- Fordi jeg er bandemedlem, betyder det ikke, at jeg ikke har nogen rettigheder. Jeg er født og opvokset i Danmark. Jeg har intet at gøre i et pakistansk fængsel. Der er masser af rapporter om, at menneskerettighederne bliver krænket, og jeg kan blive udsat for tortur og mishandling.

- Men er det hele ikke din egen skyld?

- Det er ikke min egen skyld. Jeg melder mig også frivilligt til at komme tilbage. Jeg tog til Pakistan, fordi jeg var i livsfare og havde brug for at få tankerne på plads. Nu er jeg så efterlyst af dansk politi. Det er ikke min egen skyld.

Fjern arrestordren

Ifølge Hamza Kazmis advokat bør politiet fjerne den internationale arrestordre, så hendes klient kan komme hurtigt til Danmark og samarbejde med myndighederne.

- Det er ærgerligt, for han vil jo rent faktisk gerne hjem og melde sig til de danske myndigheder, så han kan hjælpe politiet, men nu ikke kan gøre det, uden at skulle igennem den her proces med fængsel i Pakistan. Så det jeg har forsøgt at få igennem med politiet, det er en aftale om frit lejde, så man i nogle få dage kunne ophæve den her internationale efterlysning og give ham muligheden for at rejse ud af Pakistan, og så kunne der stå to betjente og anholde ham, når han rejser ind i Danmark, forklarer Mette Grith Stage.

Arrestordren er udstedt af Københavns Politi og det er advokaturchef Kathrine Krejbjerg, der udtaler sig i sagen til Station 2.

- Hamza Kazmi siger, han har et klart ønske om at komme til Danmark så hurtigt som muligt og samarbejde med politiet. Hvorfor ophæver man ikke arrestordren, så han kan sætte sig på et fly og komme hjem?

- Det er ikke helt så enkelt. Nu kan jeg ikke udtale mig konkret om udleveringssagen, men helt generelt kan jeg sige, at vi ikke ophæver en arrestordre, netop fordi der er en risiko for, at den efterlyste person så igen vil krydse landegrænser, også selv om han tilkendegiver, han gerne vil hjem til Danmark, for vi har ingen sikkerhed for, at han ikke tager til et tredje land. Så man skal henvende sig til myndighederne i det land, man befinder sig i og følge de regler, der regulerer det her.

Men den udlægning forstår advokat Mette Grith Stage ikke.

- Jeg kan ikke rigtig se, hvad han skulle få ud af det, fordi der vil han komme i samme situation. Hvis han nu eksempelvis benyttede det her frit lejde og rejste til Tyrkiet, så ville han være lige vidt. Så ville den internationale efterlysning træde i kraft igen, og så ville han bare blive fængslet i Tyrkiet, hvis han forsøgte at udrejse igen, fortæller hun til Station 2.

En udleveringssag kan strække sig fra en måned og til langt over et 1 år.